የካናዳው ኢሲሲ ኩባንያ በኢትዮጵያ በኤሌክትሪክ የሚሰራ ተሽከርካሪ ሊያመርት ነው
የካናዳው ኢሲሲ  ኩባንያ በኢትዮጵያ በኤሌክትሪክ የሚሰራ ተሽከርካሪ ለማምረት ጥናት መጀመሩን ገለጸ።የውጭ ጉዳይ ሚኒስትር ዴኤታ ዶክተር አክሊሉ ኃይለሚካኤል የኩባንያውን ተወካይ ሚስተር ጆርዳን ኦክስሌይን በጽህፈት ቤታቸው ተቀብለው አነጋግረዋል።ከውይይቱ በኃላ ሚስተር ጆርዳን እንደገለፁት ኩባንያቸው በኢትዮጵያ በኤሌክትሪክ የሚሰሩ ተሽከርካሪዎችን የማምረት ፍላጎት አለው።ኩባንያቸው ይህንን ማምረት የሚያስችለውን ጥናት መጀመሩንና በተለይም ኢትዮጵያ እየገነባችው ካለው ለአየር ንብረት ለውጥ የማይበገር አረንጓዴ ኢኮኖሚ ፖሊሲ ጋር የሚጣጣምና የሚሄድ መሆኑን ተናግረዋል።ኢትዮጵያ ትልቅ አገር መሆኗ፣ የተማረ ወጣት የሰው ኃይል በብዛት የሚገኝባትና  የአየር ንብረትን  ለማይበክል የኃይል ምንጭ የሚደረጉ ማበረታቻዎችና ርካሽ የኤሌክትሪክ ኃይል  ለኢንቨስትመንት ተመራጭ እንደሚያደርጋትም ነው የተናገሩት።በእንፋሎት ኤሌክትሪክ ኃይል ኢንቨስትመንት ከመሳተፍ በሻገር ወደ ፊት በሶላር ቻርጅ ተደርገው የሚነዱ ተሽከርካሪዎች በተመጣጣኝ ዋጋ ለኢትዮጵያና ለአፍሪካ ገበያዎች ማቅረብ እንደሚፈልጉ ገልጸዋል።ውይይቱን የተከታተሉት በውጭ ጉዳይ ሚኒስቴር የቢዝነስ ዲፕሎማሲ ዳይሬክተር ወይዘሮ ኢየሩሳሌም ወልደማርያም በበኩላቸው ኢትዮጵያ ለአየር ንብረት ተስማሚ ለሆኑ የማምረቻ ኢንዱስትሪዎች ቅድሚያ እንደምትሰጥ ለኩባንያው ተወካይ ተገለጾላቸዋል ብለዋል።ኩባንያው በአገራችን በተለይም በዘርፉ ተሽከርካሪዎችን በመገጣጠም ላይ የተሰማሩ ኩባንያዎች ጋር በጋራ የሚሰሩበት ሁኔታ አመቺ መሆኑን እንደተገለጸላቸው ተናግረዋል።በዚህም ኩባንያው ለአገራችን በዘርፉ ለተሰማሩ ኩባንያዎች የቴክኖሎጂን ሽግግር በማፋጠን የእውቀትና ክህሎት ልምድ ለማካፈል መልካም አጋጣሚ መሆኑን ተናግረዋል።በቀጣይ ኩባንያው ወደ ስራ እንዲገባ ከሚመለከታቸው የመንግስት የስራ ኃላፊዎችና የኢንቨስትመንት ባለድርሻ አካላት ጋር ለማገናኘት ቀጠሮ እንደተያዘላቸው ጠቁመዋል።(ኢዜአ)